Politiet har netop modtaget oplysninger om, at der er risiko for endnu et stort jord-/stenskred lige øst for det område, hvor det første skred skete.

- Befolkningen I fjordsystemet omkring Uumannaq herunder i bygden Illorsuit skal derfor hurtigst muligt søge op i terrænet og holde sig væk fra kystlinjen. Politiet iværksætter nu evakuering af indbyggerne i Illorsuit.

- Vi vender tilbage, når vi kan oplyse mere. Politiet anmoder om arbejdsro, skriver politiet i en pressemeddelelse.

Lørdag aften blev bygden Nuugaatsiaq ramt af en tsunami, også kendt som en flodbølge, der forårsagede store ødelæggelser i byen. 11 bygninger blev skyllet i havet. Søndag aften savnes fire borgere fra bygden stadig.

Det er endnu ikke fastlagt, hvad der udløste tsunamien. Ifølge GEUS, De Nationale Geologiske Undersøgelser for Danmark og Grønland, er der sandsynligvis tale om, at der sket et større skred fra et fjeld, som har udløst flodbølgen.

Det forklarede seismolog Peter Voss tidligere søndag til KNR:

- Det skred har gjort, at en stor del af fjeldet er røget ud i fjorden og har skabt den her bølge, siger Peter Voss.

GEUS kan dog ikke konkludere noget ud fra målinger alene. Teorien skal også bekræftes af øjenvidner, før man lægger sig endelig fast på den teori, lyder det fra Peter Voss.

LÆS OGSÅ Usikkert om det er jordskælv eller jordskred

LÆS OGSÅ Folk i Nuugaatsiaq er nu registreret

LÆS OGSÅ Nuuk samler tøj ind til tsunami-ramte

LÆS OGSÅ Danske politifolk flyver til Grønland

LÆS OGSÅ Arktisk Kommando advarer mod sejlads omkring Nuugaatsiaq